Tradiționala Procesiune a Tinereții de la Caransebeș ajunge anul acesta la a zecea ediție. Evenimentul are loc în Duminica Ortodoxiei, 24 martie.
Prima ediție a acestui eveniment, care reunește copii, tineri și adulți de pe raza întregului județ, a fost organizată în anul 2014.
Manifestarea a căpătat o amploare din ce în ce mai mare, adunând anual, la Caransebeș, zeci sau chiar sute de copii și tineri, membri ai centrelor catehetice și de tineret, ai ATOR Banatul de Munte, elevi ai Seminarului Teologic "Episcop Ioan Popasu" din Caransebeș, precum și numeroși profesori de religie din județ.
După ce vor participa la Sfânta Liturghie în Catedrala Episcopală, oficiată de către Preasfințitul Părinte Lucian, tinerii îmbrăcați în porturi populare și ținând icoane în mâini, se vor deplasa pe traseul: Catedrala Episcopală "Învierea Domnului" – Parcul "General Dragalina" din Caransebeș, intonând cântece religioase.
La finalul procesiunii, în Parcul "General Dragalina", Grupul Psaltic "Ethos" al Episcopiei Caransebeșului va interpreta pricesne și cântece dedicate mamei, evenimentul având loc în ajunul Bunei Vestiri.
Foto credit: Episcopia Caransebeșului